Octubre Centre de Cultura Contemporània

Converses a l'Espai Ciència: Ramon Folch
2021-03-10 19:00 (Europe/Andorra) | En línia
Socioecòleg, autor del llibre Abecedari Socioecològic (Monografies de Mètode, 2020).
Conversa conduïda per la periodista Reis Juan.
Nascut a Barcelona el 1946, Ramon Folch és doctor en Biologia i socioecòleg, així com expert en gestió territorial, urbanística i energètica. És fundador i president d’ERF (Estudi Ramon Folch & Associats), membre del Capítol Espanyol del Club de Roma, membre emèrit de l’Institut d’Estudis Catalans i conseller d’Aigües de Barcelona. Amb inquietuds humanístiques, a més de les cientificotècniques, és autor d’una quarantena de llibres (traduïts a distintes llengües) i de diverses exposicions i productes audiovisuals. Des de 2009 col·labora amb la revista Mètode.

En la societat actual, complexa i en canvi permanent, necessitem definir i revisar conceptes. Especialment, els de caràcter socioambiental i sostenibilista que ens han de permetre entendre el present i imaginar el futur immediat. A través de les columnes publicades pel biòleg i socioecòleg Ramon Folch en la revista Mètode en els darrers onze anys i d’un bon nombre dels seus articles inèdits, ens acostem a qüestions destacades de la nostra societat com les epidèmies, l’ús i abús de l’energia, la relació amb els recursos naturals i el nostre entorn, el pensament científic, la tecnologia… L’autor ens presenta aquestes idees amb un enfocament socioecològic, una perspectiva indubtablement pròpia que aporta una mirada transdisciplinària (i incisivament voltairiana). El volum està il·lustrat per l’artista valenciana Anna Sanchis. En resum, una monografia, en format de repertori enciclopèdic, que constitueix una magnífica navalla multiús que ens permet perfilar coneixements i modelar-ne de nous per afrontar els reptes del present postindustrial i per projectar un futur equitatiu i sostenible.
